b'\n_START_ARTICLE_\nApostolien tunnukset\n_START_PARAGRAPH_\nApostolien tunnukset ovat Jeesuksen opetuslapsien tunnuksia. Suomenkin kirkoissa on n\xc3\xa4it\xc3\xa4 paljon sek\xc3\xa4 yksitt\xc3\xa4isin\xc3\xa4 ett\xc3\xa4 kaikki apostolit sis\xc3\xa4lt\xc3\xa4vin\xc3\xa4 kuvasarjoina. Tunnukset ovat syntyneet apostolista kertovan Uuden testamentin kohdan, kirkon perim\xc3\xa4tiedon tai pyhimyslegendojen pohjalta. Kaikkien apostolien yhteinen tunnus on kirja tai kirjak\xc3\xa4\xc3\xa4r\xc3\xb6 - olihan heid\xc3\xa4n teht\xc3\xa4v\xc3\xa4n\xc3\xa4\xc3\xa4n evankeliumin levitt\xc3\xa4minen._NEWLINE_Pyh\xc3\xa4 Pietari: yksi tai kaksi avainta, koska Jeesus sanoi antavansa Pietarille "taivasten valtakunnan avaimet" (Matt. 16:19). H\xc3\xa4nen tunnuksensa on lis\xc3\xa4ksi yl\xc3\xb6salaisin k\xc3\xa4\xc3\xa4nnetty latinalainen risti, koska h\xc3\xa4nen v\xc3\xa4itet\xc3\xa4\xc3\xa4n kuolleen marttyyrina ristiinnaulittuna p\xc3\xa4\xc3\xa4 alasp\xc3\xa4in. Kukko Pietarin rinnalla muistuttaa h\xc3\xa4nen kielt\xc3\xa4neen kolmesti tuntevansa opettajansa - Pietari huomasi langenneensa vasta kun kukko lauloi._NEWLINE_Pyh\xc3\xa4 Andreas, Pietarin veli, kalastajien suojeluspyhimys: vinoristi (X), jollaiselle Andreas ristiinnaulittiin._NEWLINE_Jaakob Sebedeuksen poika, Jaakob vanhempi: simpukankuori. Legendan mukaan Jaakobin ruumista laivaan vienyt hevonen pillastui ja putosi mereen - ja noustessaan sielt\xc3\xa4 se oli simpukoiden peitt\xc3\xa4m\xc3\xa4. Muita tunnuksia ovat miekka (sill\xc3\xa4 h\xc3\xa4net teloitettin) sek\xc3\xa4 pyhiinvaeltajan varusteet sauva, vesipullo ja laukku._NEWLINE_Filippus: risti - tavallinen latinalainen risti yhdell\xc3\xa4 tai kahdella poikkipuulla, makaava risti, T-risti tai kolmipoikkipuinen risti riippuen siit\xc3\xa4, millaiselle h\xc3\xa4net kerrotaan naulitun. Ristin alla voi olla kivi\xc3\xa4, koska perim\xc3\xa4tiedon mukaan h\xc3\xa4nt\xc3\xa4 kivitettiin, k\xc3\xa4\xc3\xa4rme tai lohik\xc3\xa4\xc3\xa4rme, jollaisen Filippuksen sanotaan ajaneen pois Mars-jumalan temppelist\xc3\xa4._NEWLINE_Bartolomeus (Natanael), nahkurien suojeluspyhimys: veitsi ja ihmisen nahka (Armeniassa el\xc3\xa4v\xc3\xa4lt\xc3\xa4 nylkemisen vuoksi)._NEWLINE_Pyh\xc3\xa4 Tuomas, rakentajien, arkkitehtien ja maanmittarien suojelija: kulmamitta, suorakulma (oli rakennust\xc3\xb6iss\xc3\xa4 Intiassa) ja sen ohella toisinaan rakennuskivi\xc3\xa4, keih\xc3\xa4s tai miekka (tappov\xc3\xa4lineet), joskus my\xc3\xb6s vy\xc3\xb6, jonka Tuomas sai Neitsyt Marialta \xc3\x96ljym\xc3\xa4ell\xc3\xa4, kun t\xc3\xa4m\xc3\xa4 tempaistiin taivaaseen._NEWLINE_Jaakob Alfeuksen poika, Jaakob nuorempi: nuija tai vanutustanko kuoliaaksi ly\xc3\xb6misen takia, joskus lis\xc3\xa4ksi saha, koska kerrotaan, ett\xc3\xa4 kuoltuaan h\xc3\xa4nen ruumiinsa sahattiin kappaleiksi._NEWLINE_Juudas Jaakobin poika (Lebbeus, Taddeus): nuijap\xc3\xa4inen keppi, karttu, toisinaan kirves, nuolet tai kivet (kuolinsyyst\xc3\xa4 on erilaisia legendoja)._NEWLINE_Simon Kiivailija (Simon selootti), puunhakkaajien suojeluspyhimys: saha (sahattiin kahtia)._NEWLINE_Pyh\xc3\xa4 Paavali: miekka. Surmattiin sellaisella samassa kristittyjen vainossa, jossa Pietari ristiinnaulittiin; nimitti Jumalan sanaa Hengen miekaksi._NEWLINE_Johannes, Jaakobin veli ja Matteus: katso Evankeliuminkirjoittajien tunnukset.'